b'\n_START_ARTICLE_\nWei-kuningaskunta\n_START_PARAGRAPH_\nVirallinen nimi Cao-Wei (\xe9\xad\x8f [w\xc3\xa8i], 220-265) oli yksi Kiinassa Kolmen kuningaskunnan kaudella vallasta kilpailleista valtioista. Sen p\xc3\xa4\xc3\xa4kaupunkina toimi Luoyang._NEWLINE_Han-dynastian rappeutuessa Kiinan pohjoisosat olivat viimeisen Han-keisarin konsulin Cao Caon komennossa. Vuonna 213 h\xc3\xa4n sai tittelin Wei Gong (Wein herttua) ja kymmenen kaupunkia alueekseen. Alue sai nimekseen "Wein valtio". Jo tuohon aikaan Kiinan etel\xc3\xa4osat olivat jaettuna kahden sotap\xc3\xa4\xc3\xa4llik\xc3\xb6n hallintaan (my\xc3\xb6hemmin Shu Han -kuningaskunta ja Wu-kuningaskunta). Vuonna 216 Cao Cao sai nimikkeen Wei Wang (Wein kuningas)._NEWLINE_Cao Cao kuoli 220 ja h\xc3\xa4nen poikansa Cao Pi peri Wein kuninkaan arvonimen ja viran keisarillisena konsulina. Samana vuonna Cao Pi kaappasi keisarillisen valtaistuimen itselleen ja julisti perustaneensa Cao-Wei-dynastian, mutta Shu (Han)-valtion Liu Bei kiisti heti t\xc3\xa4m\xc3\xa4n oikeuden valtaistuimeen ja Wu-valtion Sun Quan teki samoin vuonna 222._NEWLINE_Wei valloitti Shu Han-kuningaskunnan 263. Kuitenkin jo vuonna 265 Sima Yan, Wein keisarillinen konsuli, kukisti Wei-dynastian ja perusti Jin-dynastian.'